מסכת סוטה דף ח עמוד א

ת"ר: אין משקין שתי סוטות כאחת, כדי שלא יהא לבה גס בחבירתה; רבי יהודה אומר: לא מן השם הוא זה, אלא אמר קרא: 'אותה', לבדה. ות"ק, הכתיב: 'אותה'! ת"ק ר"ש היא, דדריש טעם דקרא, ומה טעם קאמר, מה טעם אותה לבדה? כדי שלא יהא לבה גס בחבירתה. מאי בינייהו? איכא בינייהו רותתת. ורותתת מי משקין? והא אין עושין מצות חבילות חבילות! דתנן: אין משקין שתי סוטות כאחת, ואין מטהרין שני מצורעין כאחת, ואין רוצעין שני עבדים כאחת, ואין עורפין שתי עגלות כאחת, לפי שאין עושין מצות חבילות חבילות! אמר אביי, ואיתימא רב כהנא, לא קשיא: כאן בכהן אחד, כאן בשני כהנים.

**איסור השקאת שתי סוטות**

1. **מה כלול באיסור**

אין משקים שתי סוטות כאחת. שני מקורות להלכה זו: הלימוד 'אותה[[1]](#footnote-1)', והטיעון 'שלא יהא לבה גס בחבירתה'. ההבדל ביניהם הוא כשניכר שהסוטה מפחדת[[2]](#footnote-2). אין חשש שגס ליבה, אולם גזירת הכתוב תישאר. לדעת רש"י[[3]](#footnote-3) די שסוטה אחת תפחד, אולם בתוספות רא"ש חושש גם לשניה, ולדעתו גם לדעה המקלה אין להשקותן יחדיו עד שיהו שתיהן 'רותתות'[[4]](#footnote-4). בעלי התוספות מציעים נפקא מינא נוספת: "נראה דהוה מצי למימר: איכא בינייהו אשה אחרת שאינה סוטה. לר' שמעון מותר, לר' יהודה אסור להעמיד אצלה שום אשה בשער נקנור", כשם שאין מוציאים עם פרה אדומה אפילו חמור[[5]](#footnote-5). ואע"פ ששנינו: "וכל הנשים מותרות לראותה[[6]](#footnote-6)", אין מדובר בקרבה של ממש בשער העזרה.

מרש"י משמע שהאיסור הוא על ההשקיה, אולם בתוספות[[7]](#footnote-7) טענו שגם ההעמדה אסורה, ואולי לדעתם דורשים שני פסוקים[[8]](#footnote-8). הרמב"ם לא התיר ברותתת, ונראה שדעתו כרבי יהודה. את ההלכה הוא מנמק בציטוט שאיננו מצוי בפסוקים: 'והעמיד אותה', ונראה שדעתו כשיטת בעלי התוספות[[9]](#footnote-9). אפשר לומר גם שלדעתו דווקא בהעמדה צירוף שתיים פוסל[[10]](#footnote-10). המאירי סבור שהשקאת שתיים כשרה בדיעבד[[11]](#footnote-11). אפילו למי שלומד הלכה זו מפסוק יכול לומר כן[[12]](#footnote-12), שהרי קריעת בגדים ופריעת הראש כתובים בתורה, ואף על פי כן רבי יהודה מוותר עליהם אם היא נאה[[13]](#footnote-13).

1. **כוהן אחד ושניים**

הגמרא תוהה מדוע אין לחשוש לסיבה שלישית שאין עושים מצוות חבילות חבילות, ומבארת שיש לחלק בין כוהן אחד לשניים. רש"י מפרש שבכוהן אחד אסור[[14]](#footnote-14). הרמב"ם אינו מביא את החילוק, ונראה שמאחר שפסק כרבי יהודה, אינו נזקק לחילוק. לדעת המגן אברהם[[15]](#footnote-15), "הרמב"ם מפרש **ההפך** מרש"י וסובר שדווקא בשני כוהנים יש לאסור משום עשיית מצוות חבילות חבילות, מכיוון שהמצוות נעשות בבת אחת ממש, מה שאין כן כאשר כוהן אחד עושה שתי מצוות, שכיוון שאינו יכול לעשותן בבת אחת ממש, אין זה נחשב עשיית מצוות חבילות חבילות. על כן הרמב"ם אינו רואה צורך לחלק, שכן, כיוון שהוא כותב שאין עושים שתי מצוות כאחת, ממילא משמע שהכוונה דווקא על ידי שני בני אדם, שעושים את המצוות ממש בבת אחת[[16]](#footnote-16)". מסיים המגן אברהם:

"ובזה מתורץ קושית התוס' שהקשו משני מצורעים.. והנה להרמב"ם מותר להביא שני תינוקות בבת אחת ולמול זה ואח"כ זה אבל לעולם בבת א' בשני מוהלים אסור ולהתוספות אסור להביאם בבת א' למולם זאח"ז[[17]](#footnote-17), אבל למולם בבת א' בשני מוהלים שרי. וא"כ בשני ס"ת נוהגים כהרמב"ם דלא קפדינן על ההבאה, ולהתו' בב"ה של נישואין לא יביאו שני הכוסות לפניו בבת אחת, אלא לאחר ב"ה יקח כוס אחד ויברך ז' ברכות, וכ"מ בטור ובש"ע בא"ע סי' ס"ב[[18]](#footnote-18)". אולם החיי אדם[[19]](#footnote-19) פירש בדעת הרמב"ם שכוונת הגמרא שרק בכוהן אחד ישנה בעיה שאין עושים מצוות חבילות חבילות, ולהלכה לא הביא זאת, מפני שהוא פוסק כרבי יהודה, ולפיכך הבעיה קיימת גם בשני כוהנים.

**ג. מקבילות**

1.הגמרא בברכות שוללת חתימה בברכת המזון כגון : 'מושיע ישראל ובונה ירושלים':

"רבי אומר: אין חותמין בשתים... לפי שאין עושין מצות חבילות חבילות[[20]](#footnote-20)".

2. "כוס ראשון מברך עליו ברכת המזון, והשני אומר עליו קדושת היום. אמאי? ונימרינהו לתרוייהו אחדא כסא! - אמר רב הונא אמר רב ששת: אין אומרים שתי קדושות על כוס אחד. מאי טעמא? - אמר רב נחמן בר יצחק: לפי שאין עושין מצות חבילות חבילות. - ולא? והא תניא: הנכנס לביתו במוצאי שבת מברך על היין, ועל המאור, ועל הבשמים, ואחר כך אומר הבדלה על הכוס. ואם אין לו אלא כוס אחד - מניחו לאחר המזון ומשלשלן כולן לאחריו. - אין לו שאני. - והא יום טוב שחל להיות אחר השבת, דאית ליה, ואמר רב: יקנ"ה! אמרי: מדלא אמר זמן - מכלל דבשביעי של פסח עסקינן, דכל מאי דהוה ליה אכיל ליה, ולית ליה. והא יום טוב ראשון, דאית ליה, ואמר אביי: יקזנ"ה, ורבא אמר יקנה"ז! - אלא: הבדלה וקידוש - חדא מילתא היא[[21]](#footnote-21)". בשני תירוציה הראשונים הגמרא נקטה, שבדיעבד ניתן לעשות מצוות חבילות חבילות, שאם אין לו אלא כוס אחת, רשאי הוא לומר שתי קדושות עליה. משמע שהאיסור מדרבנן. אולם לפי המסקנה יש כאן היתר לכתחילה, שכשנושא המצוות אחד הוא, כגון קידוש והבדלה, ניתן לומר את שתיהן על כוס אחת, ואין כאן 'חבילות חבילות'. בדומה לכך הכשירו בסוגיה בברכות את הנוסח 'על הארץ ועל המזון', שכן הארץ מוציאה מזון.

**ד. טעם האיסור וגדריו**

רש"י בסוגייתנו מבאר: "שנראה כמו שהיו עליו למשאוי וממהר לפרק משאו". הגמרא שואלת על רותתת כיצד מציעים להשקותה, הרי אין עושין מצות חבילות חבילות. תמהים על כך בעלי התוספות[[22]](#footnote-22):

"מאי פריך והלא אין עושין מצות חבילות ליכא **אלא איסור מדרבנן** משום דמיחזי עליה כמשא ואינהו פליגי בקראי". אולם במסכת מועד קטן הם מבארים לגבי איסור נישואין ברגל: "כמו שאין עושין מצות חבילות דבעינן שיהא לבו פנוי למצוה אחת ולא יפנה עצמו הימנה. וכן שמחה בשמחה יהיה לבו פנוי בשמחה[[23]](#footnote-23)". טעמם של בעלי התוספות מחייב יותר, שכן לפי רש"י ישנה בעיה רק כאשר הוא חייב בשתי המצוות. מ"מ הטעם של משאוי מוסכם גם על בעלי התוספות , ולא באו אלא להוסיף[[24]](#footnote-24). כמו כן, לדבריהם נראה שהאיסור הוא מן התורה, שאסור עירוב שמחה בשמחה נלמד מן התורה[[25]](#footnote-25).

כתב המגן אברהם בסוף דבריו: "ומה שהקשו התוס' משני זבחים- י"ל דוקא בב' מצות של חובה הוי חבילות. וה"ה בשני קרבנות של חובה אסור להעמיד' כאחד". לפי זה, יש להגדיר השקאת סוטה ורציעת עבד, כמצוות חובה, למרות שניתן היה להימנע מהן לכתחילה[[26]](#footnote-26). במחצית השקל מסביר זאת על פי ביאור רש"י, שמה שאינו חובה אינו נראה כמשאוי. אולם לטעם שהוסיפו התוספות, שיהא ליבו פנוי, נראה שאין לחלק[[27]](#footnote-27).

לדעת הרב משה פיינשטיין, בסוגיה במועד לא שייך חבילות חבילות, מאחר שהמעשה הוא אחד:

"היכא דעושה מעשה אחת שמחוייב לעשותה מצד שתי מצות, כגון השמחה כשנשא במועד שמחוייב לעשותה בין מצד החג בין מצד הנישואין, לא שייך לאסור מצד אין עושין מצות חבילות, כיון דכולה יכולה להחשב לכל מצוה ביחוד ומקיים כל מצוה בשלמותה. ואין כאן חשש דנראה כמשאוי במה שעשה שיקיים עוד מצוה בהמעשה שעושה, דרק כשצריך לעשות שני מעשים לשתי המצות ועושה באמצע עסקו במצוה אחת עוד מצוה אחרת, נראה שהדבר עליו כמשאוי...

מ"מ הוכיחו, למשל מהא דברכות, שיש בדין אין עושין מצות חבילות גם טעם שלא יפנה מהמצוה, א"כ יש לומר שבשמחה הקפידה תורה שיהא לבו פנוי בשמחה רק בשביל דבר אחד, אף שלא היה וגם לא נראה מזה שום חסרון במעשה המצוה[[28]](#footnote-28)". לפי עקרון זה מובן מדוע ניתן לקיים בבת אחת משלוח מנות ומתנות לאביונים[[29]](#footnote-29). בכך גם ניתן לתרץ את קושיית המנחת קנאות על ההיתרים להזות מי פרה אדומה על כלים רבים, לכסות דם עופות רבים[[30]](#footnote-30), ולשחוט כמה בהמות. יתר על כן, במעשה אחד יתכן שאף יש הידור בעשייה אחת לשתי מטרות[[31]](#footnote-31). הרב קוק[[32]](#footnote-32) מוסיף "שאין מניעה לעשות שתי מצוות בבת אחת, במצוות שחיובן תלוי בזמן מסויים והגיע הזמן[[33]](#footnote-33)". היתר נוסף מצינו בדברי האור שמח:

"הך דאין עושין מצות חבילות לא נאמר רק על מצות שבגופו, או מצות כמו השקאת סוטה ועריפת שתי עגלות וטהרת שני מצורעין, שהוא בכהן, דלא שייך בזה שליח, שהכהן העושה הוא המקיים המצוה, אבל תרומ"ע שהחיוב הוא על הבעלים, והוא יכול להפריש ע"י שליח, ולבלי עשות המצוה המוטלת עליו, הוה"ד **דאין בזה מצות חבילות, כיון שנתנה התורה לו רשות לפרוק החבילה על אחר שאינו מצווה כלל** בזה, ולכן מצאנו דמקדש לחמשה נשים כאחת, אף על גב דגם זה מצוה, כיון דיכול לעשות ע"י שליח[[34]](#footnote-34)".

1. מקור הלימוד עמום מעט: "פירש רש"י (ד"ה אותה) אותה, והשביע אותה הכהן. ואני אומר אחר המחילה מכבוד תורתו דלא דק, כי האי אותה היינו והקריב אותה הכהן (במדבר ה, טז) [א. ה. עי' שיורי כנה"ג א"ח בסוף הספר בלשונותיו על הרמב"ם, והגהות הרי"פ נדרים עג, א שכ"כ], דהכי איתא בהדיא בברייתא במקומה בתוספתא דמכלתין (הלכה ד'), והכי נמי תניא בספרי (פר' נשא ט') והקריב אותה הכהן- מכאן אמרו אין משקין ב' סוטות כאחת, וכן איתא בהדיא במדבר רבה (ט, לב). וטפי יש לתמוה על הרמב"ם ז"ל שכתב בפ"ד דהלכות סוטה (הלכה ב') ואין משקין שתי סוטות כאחת שנאמר והעמיד אותה הכהן, וזה לא היה ולא נברא, אלא כך כתיב (במדבר ה, יח) והעמידה לפני ה', ודרשו מיניה בספרי (פר' נשא פיס' ט') והעמידה שלא יעמיד עמה לא עבדיה ולא שפחותיה מפני שלבה סמוך עליהם: שוב מצאתי בנדרים פרק נערה המאורסה (עג, א), דמייתי הך ברייתא דהכא בסגנון אחר: רבי יהודה אומר לא מן השם הוא זה אלא משום שנאמר (במדבר ה, כד) והשקה, אותה לבדה, ופירשו שם רש"י (ד"ה והשקה לבדה) והרא"ש (ד"ה אלא) והר"ן (ד"ה לא מן השם) משום שנאמר **והשקה במפיק ה"א**, דהוה ליה כאלו והשקה אותה, ודרשינן אותה לבדה. ותמיה אני טובא דלא אשתמיט חד מנייהו לעורר, שלא נמצא כתוב הך ברייתא בצורה זו כאן בשמעתין ולא בתוספתא ולא בספרי. [א. ה. עי' גליון רעק"א על הרמב"ם סוטה שם, מהד' ר"ש פרנקל]: (באר שבע) הרחבה בזה בבירור הלכה דף ח עמוד א ציון ה אות ב. . [↑](#footnote-ref-1)
2. נחלקו הרא"ש והר"ן בהשוואה לסוגיה בנדרים, האם המחלוקת היא בדרישת הפסוקים, ואז הלכה כתנא קמא, או בדרישת טעמא דקרא, שאז הלכה כרבי יהודה. הרחבה בזה בבירור הלכה שם אות א. [↑](#footnote-ref-2)
3. ד"ה איכא. [↑](#footnote-ref-3)
4. מובא בשיטה מקובצת. לדעה זו גורסים: 'רותתות'. [↑](#footnote-ref-4)
5. תוד"ה איכא. ואע"פ ששנינו: [↑](#footnote-ref-5)
6. דף ז עמוד ב. [↑](#footnote-ref-6)
7. ד"ה אין. [↑](#footnote-ref-7)
8. רדב"ז, שו"ת חלק ח סימן קמג. [↑](#footnote-ref-8)
9. אך לדעת המגן אברהם הרמב"ם חולק ואוסר רק השקאה (או"ח סימן קמז ס"ק יא). [↑](#footnote-ref-9)
10. ספרי דבי רב אשר, מובא בבירור הלכה אות ג. [↑](#footnote-ref-10)
11. אמנם, "כל שעירב מחיית שתי המגלות לתוך כוס אחד והשקה לשתיהן פסול שהרי נתערבה מחיית מגלתה בשל חברתה והרי זה כנכתבה או נמחקה שלא לשמה". [↑](#footnote-ref-11)
12. תורת קנאות. [↑](#footnote-ref-12)
13. משנה מסכת סוטה פרק א משנה ה. [↑](#footnote-ref-13)
14. רש"י (ד"ה בכוהן). הוא מוסיף: " וכן לגבי עבדים בב"ד אחד ובאדון אחד". בתוספות תמהו, שבטהרת מצורע אוסרים גם שני מצורעים, אז מדוע כאן נתיר שני עבדים של אנשים שונים. המהרש"א מציע שמצוות הרציעה מוטלת על שני אדונים שונים. לפי הרש"ש רש"י רק רצה להוסיף איסור באדון אחד, אף בשני בתי דין. [↑](#footnote-ref-14)
15. על פי ביאור מחצית השקל. [↑](#footnote-ref-15)
16. בירור הלכה אות ג. [↑](#footnote-ref-16)
17. הטושו"ע דנים בשני תינוקות ולא מזכירים את הבעיה של חבילות חבילות כלל. אכן, כתב התשב"ץ (חלק ב סימן מב) שאין קושי כזה בברית מילה, שלאב אחד זו מצווה אחת גם אם הוא מל שניים, ולאבות שונים אלו מצוות שונות לאנשים שונים. [↑](#footnote-ref-17)
18. מגן אברהם סימן קמז ס"ק יא. [↑](#footnote-ref-18)
19. נשמת אדם, סח סעיף ב. [↑](#footnote-ref-19)
20. מסכת ברכות דף מט עמוד א. [↑](#footnote-ref-20)
21. מסכת פסחים דף קב עמוד ב. [↑](#footnote-ref-21)
22. ד"ה והא. [↑](#footnote-ref-22)
23. מסכת מועד קטן דף ח עמוד ב, תוספות ד"ה לפי. [↑](#footnote-ref-23)
24. שו"ת אגרות משה אורח חיים חלק א סימן קפט. [↑](#footnote-ref-24)
25. מצפה לאיתן, והרצי"ה, מובא בטוב רואי. [↑](#footnote-ref-25)
26. בירור הלכה אות ד. [↑](#footnote-ref-26)
27. בירור הלכה שם. [↑](#footnote-ref-27)
28. שו"ת אגרות משה אורח חיים חלק א סימן קפט. [↑](#footnote-ref-28)
29. שדה חמד, מערכת א סימן לט. [↑](#footnote-ref-29)
30. יורה דעה סימן כח סעיף ט. [↑](#footnote-ref-30)
31. "רבי אמי ורבי אסי כי מיקלע להו ריפתא דעירובא - שרו עילויה, אמרי: הואיל ואיתעביד בה חדא מצוה - ליתעביד בה מצוה אחרינא". (מסכת שבת דף קיז עמוד ב). [↑](#footnote-ref-31)
32. בטוב ראי. [↑](#footnote-ref-32)
33. בירור הלכה. שם מובא שכך מבאר בחמד משה היתר מילת שתי תינוקות. [↑](#footnote-ref-33)
34. אור שמח הלכות טומאת צרעת פרק יא הלכה ו. [↑](#footnote-ref-34)